[{"text_idx": "#000000", "text": "Riigikohus vastuseks rahandusministrile: Riigikohus ei seadustanud samast soost inimeste o\u0303igust so\u0303lmida abielu"}, {"text_idx": "#000002", "text": "Postimehe saates \u201cOtse Postimehest\u201d (02.07.19) ja Postimehe paberlehes (03.07.19) ja\u0308reldas rahandusminister Martin Helme ekslikult, et Riigikohus seadustas 21. juuni otsusega samast soost inimeste o\u0303iguse so\u0303lmida abielu. Riigikohus ei tegelenud oma otsuses ku\u0308simusega, kas samast soost inimesed peaksid Eestis saama so\u0303lmida abielu. Nii on va\u0308a\u0308r ja eksitav va\u0308ide, et Riigikohus otsustas, et Eestis on ka samast soost inimestel abielu o\u0303igus."}, {"text_idx": "#000003", "text": "Riigikohus tunnistas va\u0308lismaalaste seaduse po\u0303hiseadusega vastuolus olevaks ja kehtetuks osas, milles see va\u0308listab ta\u0308htajalise elamisloa andmise va\u0308lismaalasele Eesti Vabariigi kodanikust samast soost registreeritud elukaaslase juurde Eestisse elama asumiseks. Riigikohus asus seisukohale, et samast soost pu\u0308sivas partnerluses elavad inimesed vo\u0303ivad moodustada perekonna po\u0303hiseaduse mo\u0303ttes."}, {"text_idx": "#000004", "text": "Riigikohtu u\u0308ldkogu ei tegelenud oma otsuses ku\u0308simusega, kas samast soost inimesed peaksid Eestis saama so\u0303lmida abielu. Riigikohus keskendus u\u0308ksnes registreeritud kooselupartneritele ning seda olukorras, kus Eesti seadusandja on kooseluseadust vastu vo\u0303ttes tunnustanud samast soost \u2013 aga ka erinevast soost \u2013 inimeste o\u0303igust so\u0303lmida Eestis kooseluleping."}, {"text_idx": "#000005", "text": "Ka ei tegelenud Riigikohus ku\u0308simusega, milliste tingimuste ta\u0308idetuse korral tuleb samast soost inimeste va\u0308lismaal so\u0303lmitud abielu lugeda Eestis kehtivaks. Riigikohus osutas u\u0308ksnes, et \u201ekuigi perekonnaseaduse ja\u0308rgi saavad abielu so\u0303lmida u\u0308ksnes naine ja mees (PKS \u00a7 1 lo\u0303ige 1), siis loetakse Eestis kehtivaks ka va\u0308lismaal so\u0303lmitud samast soost inimeste abielu, mis on so\u0303lmitud vastavalt rahvusvahelise erao\u0303iguse reeglitele [...]. Ka Euroopa Liidu o\u0303igusest vo\u0303ib tuleneda Euroopa Liidu kodaniku perekonnaliikme (sh samast soost abikaasa, registreeritud vo\u0303i faktilise partneri) ta\u0308htajaline elamiso\u0303igus liikmesriigis\u201c."}]